ddrg/super_eurlex huggingface dataset:
KIRJALLINEN KYSYMYS E-3953/00 esittäjä(t): Gorka Knörr Borràs (Verts/ALE) komissiolle. Hallinnon hajauttaminen Slovakiassa.



Virallinen lehti nro 187 E , 03/07/2001 s. 0090 - 0090



KIRJALLINEN KYSYMYS E-3953/00 esittäjä(t): Gorka Knörr Borràs (Verts/ALE) komissiolle (13. joulukuuta 2000) Aihe: Hallinnon hajauttaminen Slovakiassa Vastauksessaan kysymykseeni E-1924/00(1) hallinnon hajauttamisesta ja alueellistamisesta komissio ilmoitti pyytäneensä ehdokasvaltioita laatimaan mahdollisimman pian hallintorakenteitaan kuvaavan väliaikaisen NUTS-luokittelun. Voisiko komissio ilmoittaa, kuinka pitkälle Slovakia on edennyt kyseisen luokittelun laadinnassa? Kuinka pitkälle hallinnon hajauttaminen on edennyt Slovakiassa? (1) EYVL C 72 E, 6.3.2001, s. 150. Günter Verheugenin komission puolesta antama vastaus (16. helmikuuta 2001) Slovakian hallitus hyväksyi maaliskuussa 2000 julkishallinnon hajauttamista ja nykyaikaistamista koskevan mietinnön, jonka tarkoituksena on erotella hallinnollisesti valtionhallinto paikallisesta ja alueellisesta itsehallinnosta. Komissio on osana neuvotteluja pyytänyt ehdokasmaita laatimaan läheisessä yhteistyössä Eurostatin kanssa alustavat luokitukset yhteisön tilastollisten alueyksiköiden nimikkeistöä (NUTS) varten. Nimikkeistön muodostamisen periaatteet ehdokasmaissa ja jäsenvaltioissa ovat samat, ja ne on esitetty komission julkaisussa Alueet Tilastollisten alueyksiköiden nimikkeistö NUTS(1). Slovakiassa on vahvistettu alustava tilastollinen alueluokitus. Komissio on kuitenkin selvillä maan julkishallinnon uudistusta koskevasta keskustelusta. Vaikuttaa siltä, että kyseisen uudistuksen seurauksena myös hallinnolliset rajat muuttuvat. Slovakian viranomaiset ovat ilmoittaneet suunnitelmansa komissiolle. Hallinnon hajauttamista koskeva suunnitelma käsittää toiminnallisen vastuun, taloushallinnon ja poliittisen toimivallan hajauttamisen. Edellä mainitun mietinnön mukaisesti alueellisen itsehallinnon toimivaltaan kuuluisi kaikki sellainen toimivalta, joka ei kuulu valtion yksinomaiseen toimivaltaan, tai toimivalta, joka kuuluu valtiolle, mutta joka on delegoitu alueelliselle itsehallinnolle. Hallitus on laatinut yksityiskohtaisen lainsäädäntökokonaisuuden, joka hyväksytään tai jota muutetaan pääosin vuoden 2001 aikana, sekä uudistuksen täytäntöönpanoa koskevan aikataulun. (1) ISBN 92-829-7575-0.
KIRJALLINEN KYSYMYS E-3766/00 esittäjä(t): Nelly Maes (Verts/ALE) komissiolle. Eläinnahkojen merkinnät ja valvonta.



Virallinen lehti nro 187 E , 03/07/2001 s. 0044 - 0045



KIRJALLINEN KYSYMYS E-3766/00 esittäjä(t): Nelly Maes (Verts/ALE) komissiolle (4. joulukuuta 2000) Aihe: Eläinnahkojen merkinnät ja valvonta Vastauksessaan hiljan esitettyyn eläinnahkojen merkintöjä koskeneeseen kysymykseen komission jäsen Pascal Lamy totesi, että CITES-yleissopimuksen perusteella kissojen ja koirien kauppa ei ole kiellettyä Euroopan yhteisössä. Yhdysvalloissa kyseinen kielto on kuitenkin otettu käyttöön, muun muassa siksi, että ei ole helppoa erottaa uhanalaisten eläinten ja kissojen ja koirien nahkoja toisistaan. Yliopistollisissa tutkimuksissa on sitä paitsi vahvistettu, että nahkojen silmämääräinen tarkastus on täysin hyödytön valvontatoimi. Harkitseeko komissio tiukempien tarkastusten käyttöönottamista estääkseen sen, että uhanalaisten eläinten nahkoja tuodaan EU:hun kissojen ja koirien nahkoina? Harkitseeko komissio kissojen ja koirien nahkojen kaupan kieltämistä tehostaakseen kyseisten eläinten suojelua kaupalliselta hyväksikäyttämiseltä JA tukkiakseen samalla CITES-yleissopimuksen aukot ja parantaakseen uhanalaisten eläinten nahkojen kauppaa koskevan kiellon noudattamista? Pascal Lamyn komission puolesta antama vastaus (7. helmikuuta 2001) Komission vastuu eläintensuojelun alalla on lisääntynyt yhteisön viimeaikoina tekemien muutosten myötä. Näitä muutoksia on muun muassa pöytäkirja, jossa vaaditaan Euroopan yhteisön toimielimiä ja jäsenvaltioita kiinnittämään täysipainoisesti huomiota eläinten hyvinvointiin niitä koskevan politiikan laadinnassa. Komissio pyrkiikin politiikallaan edistämään eläinten suojelua ja niiden hyvinvoinnin kunnioittamista, minkä perustana on eläinten pitäminen tuntemiskykyisinä olentoina. Kuten komissio kuitenkin totesi vastauksessaan arvoisan parlamentin jäsenen kirjalliseen kysymykseen E-2654/00(1), turkiseläinten hyödyntäminen ei ole yhteisön eikä sen jäsenvaltioiden lainsäädännön vastaista. Komissiolla ei ole tietoja villieläimistön ja -kasviston uhanalaisten lajien kansainvälistä kauppaa koskevalla yleissopimuksella (CITES) suojeltujen turkiseläinten vilpillisestä tuonnista. Eläinten nahkojen tuonnin tiukemman valvonnan osalta komissio vahvistaa, että luonnonvaraisten eläinten ja kasvien suojelusta niiden kauppaa sääntelemällä 9. joulukuuta 1996 annetun neuvoston asetuksen (EY) N:o 338/97(2), jolla CITES-yleissopimus pannaan täytäntöön yhteisössä, säännösten mukaan uhanalaisten eläinlajien yksilöiden tuonnin asianmukaisesta valvonnasta vastaavat tullivirkailijat, joilla on tarvittavat tunnistusvälineet. Kissan- ja koirannahkojen kaupallista hyödyntämistä myös kansainvälisessä kaupassa koskevan yleisen huolen vuoksi komissio seuraa kuitenkin tätä asiaa ja tarkastelee, olisiko sen syytä ehdottaa tätä alaa koskevia yhteisön toimia toissijaisuusperiaate huomioon ottaen. Komissio raportoi parlamentille edistymisestä tässä asiassa. (1) EYVL C 136 E, 8.5.2001, s. 69. (2) EYVL L 61, 3.3.1997.
KIRJALLINEN KYSYMYS E-3529/00

esittäjä(t): Andre Brie (GUE/NGL) neuvostolle

(13. marraskuuta 2000)

Aihe: Laittomia maahanmuuttajia kuollut tai surmattu Etelä-Italiassa

Kuolleita laittomia maahanmuuttajia jätetty tienvierustalle

Kuuden laittoman maahanmuuttajan ruumiit, luultavasti kurdeja, on jätetty Etelä-Italiassa tienvierustalle. Todennäköisesti he ovat tukehtuneet kuoliaaksi, ja salakuljettaja halusi päästä kammottavasta lastistaan eroon. Yhden kuolleen pää oli murskaantunut ja näytti siltä, kuin kuorma-auto olisi ajanut pään yli. Tämä on vain tuorein tapaus pitkässä sarjassa kuolemantapauksia ja murhia, joita sattuu joka viikko Etelä-Italiassa, jonka halki kulkee albanialaisten ja montenegrolaisten laittomien maahanmuuttajien tie Pohjois- ja Länsi-Eurooppaan.

Kun otetaan huomioon tämä italialaisessa La Repubblica -sanomalehdessä 18. lokakuuta 2000 julkaistu uutinen ja se tosiasia, että unionin ulkorajoilla kuolleiden ihmisten määrä on ollut kasvussa 90-luvun alkupuolelta lähtien ja se, että useimmat EU:n jäsenvaltioista ovat yhä enemmän pyrkineet (taloudellisesti ja teknisesti) vahvistamaan rajojensa vartiointia, haluan esittää neuvostolle seuraavat kysymykset:

- Voiko neuvosto vahvistaa tämän ja muut samankaltaiset uutiset, ja miten se arvioi näitä tapauksia?

- Miten monta kuolemansyyn tutkintaa on tämän johdosta käynnistetty ja mitä tuloksia niistä on saatu?

- Mihin käytännön toimiin neuvosto aikoo ryhtyä estääkseen sen, että yhä useampia ihmisiä menehtyy heidän yrittäessään, mahdollisesti luvattomasti, päästä Euroopan unioniin?

Vastaus

(8. maaliskuuta 2001)

1. Neuvostolla ei ole käytettävissä tietoja eikä tilastoja, joiden pohjalta se voisi vastata arvoisan parlamentin jäsenen esittämiin kysymyksiin. Lisäksi neuvosto haluaa kiinnittää arvoisan parlamentin jäsenen huomion siihen, että hänen mainitsemiaan tapauksia koskevat tutkimukset, niihin liittyvistä rikoksista vastuussa olevien henkilöiden saattaminen vastuuseen sekä ennaltaehkäisevien toimenpiteiden toteuttaminen kuuluvat jäsenvaltioiden toimivaltaan.

2. Niiden toimien osalta, joita neuvosto on toteuttanut ja toteuttaa laittoman maahanmuuton osalta, neuvosto pyytää arvoisaa parlamentin jäsentä tutustumaan vastaukseen, jonka se on antanut Rodi Kratsa-Tsagarapouloun kirjalliseen kysymykseen P-1391/00.
KIRJALLINEN KYSYMYS E-3944/00 esittäjä(t): Christopher Huhne (ELDR) komissiolle. Vaihteleva arvonlisäveroaste.



Virallinen lehti nro 174 E , 19/06/2001 s. 0197 - 0197



KIRJALLINEN KYSYMYS E-3944/00 esittäjä(t): Christopher Huhne (ELDR) komissiolle (13. joulukuuta 2000) Aihe: Vaihteleva arvonlisäveroaste Voiko komissio ilmoittaa, mitä rajoitteita EU:n lainsäädännössä on asetettu alueiden tai paikallisviranomaisten oikeudelle periä arvonlisäveroa vaihtelevan veroasteen mukaan niin halutessaan? Frederik Bolkesteinin komission puolesta antama vastaus (8. helmikuuta 2001) Arvonlisäverotuksessa sovellettavien tällä hetkellä voimassa olevien yhteisön säännösten mukaan jäsenvaltioiden on sovellettava yhtä ainoaa yleistä verokantaa tavaroiden luovutukseen ja palveluiden suoritukseen ja niillä on oikeus säätää yhdestä tai kahdesta alennetusta verokannasta. Lukuun ottamatta tarkasti määriteltyjä poikkeuksia, jotka myönnettiin arvonlisäverokantojen lähentämistä koskevasta direktiivistä 92/77/ETY(1) neuvoteltaessa, näitä verokantoja on sovellettava jäsenvaltion koko alueella. ALV on yleinen vero, koska sen tavoitteena on kattaa jäsenvaltion kaikki taloudelliset toiminnat. Se on suhteutettu tavaroiden ja palveluiden hintoihin, se kannetaan tuotannon ja jakelun jokaisessa vaiheessa ja sen vaikutukset heijastuvat kuluttajahintoihin. Jäsenvaltioiden tällä alalla toteuttamat toimenpiteet eivät saa myöskään vaarantaa tavaroiden vapaata liikkuvuutta eikä sisämarkkinoiden moitteetonta toimintaa. Lisäksi arvonlisäverokannat ovat yhtenäiset, jolloin samanlaisiin tavaroihin ja palveluihin ei voida soveltaa eri ALV-kantoja. Näistä kaikista syistä ja koska arvonlisäverotuksen puolueettomuutta ei voida vaarantaa, alueellisille viranomaisille ei voida antaa oikeutta vahvistaa erilaisia arvonlisäverokantoja. (1) Yleisen arvonlisäverotusjärjestelmän täydentämisestä ja direktiivin 77/388/ETY muuttamisesta (ALV-kantojen lähentäminen) 19 päivänä lokakuuta 1992 annettu neuvoston direktiivi 92/77/ETY EYVL L 316, 31.10.1992.
KIRJALLINEN KYSYMYS P-3916/00 esittäjä(t): Hiltrud Breyer (Verts/ALE) komissiolle. BSE Saksassa.



Virallinen lehti nro 174 E , 19/06/2001 s. 0185 - 0186



KIRJALLINEN KYSYMYS P-3916/00 esittäjä(t): Hiltrud Breyer (Verts/ALE) komissiolle (6. joulukuuta 2000) Aihe: BSE Saksassa Frankfurter Rundschau julkisti 25.11.2000 tiedon, jonka mukaan Portugaliin kuuluvilla Azorien saarilla oli jo seitsemän viikkoa sitten löydetty BSE:hen sairastunut nauta, joka oli syntynyt Sachsen-Anhaltissa. Portugalin maatalousministeriön antamien tietojen mukaan tämä vuonna 1995 syntynyt eläin oli tuotu Sao Miguelin saarelle vuonna 1998. Eläin teurastettiin 2. lokakuuta 2000. BSE:n ilmoittamista koskevan eurooppalaisen asetuksen mukaan tästä tapauksesta olisi pitänyt heti ilmoittaa EU:n ja Saksan viranomaisille. 1. Milloin komissiolle ilmoitettiin tästä BSE-tapauksesta ja kuka ilmoituksen teki? 2. Merkittiinkö tämä sairastunut, Saksasta peräisin oleva eläin sekä Portugalin että Saksan BSE-tilastoihin? 3. Milloin Portugalin hallitus tiedotti tästä tapauksesta Saksan viranomaisille? 4. Tämän BSE-tapauksen johdosta Azoreilla tapettiin 2 800 nautaa. Vaaditaanko Saksan valtiolta tai BSE-tartunnan saaneen naudan toimittajilta korvausta? 5. Viranomaisten olisi pitänyt BSE:tä koskevan ilmoittamisvelvollisuuden mukaisesti ilmoittaa tästä tapauksesta oman maansa maanviljelijöille. Missä määrin näin tehtiin Saksassa? David Byrnen komission puolesta antama vastaus (20. helmikuuta 2001) Komissio toteaa, että tämä kysymys on täysin samanlainen kuin kunnianarvoisan parlamentin jäsenen kirjallinen kysymys P-3881/00. Komissio kehottaa kunnianarvoisaa parlamentin jäsentä tutustumaan tähän kysymykseen jo annettuun vastaukseen(1). (1) Katso sivu 171.
KIRJALLINEN KYSYMYS E-3226/00 esittäjä(t): Luis Berenguer Fuster (PSE) komissiolle. Yritysfuusiot Espanjassa ja hallituksen käyttämä kultaosake.



Virallinen lehti nro 163 E , 06/06/2001 s. 0063 - 0063



KIRJALLINEN KYSYMYS E-3226/00 esittäjä(t): Luis Berenguer Fuster (PSE) komissiolle (17. lokakuuta 2000) Aihe: Yritysfuusiot Espanjassa ja hallituksen käyttämä kultaosake Espanjan kahden tärkeimmän sähköyhtiön, Endesan ja Iberdrolan sulautumisilmoituksen, jolla näyttää olevan hallituksen hyväksyntä, johdosta on spekuloitu sillä, että sulautumisen tarkoituksena olisi estää ulkomaisia kilpailijoita ostamasta Iberdrolaa. Endesassa hallituksella on kultaosake, mutta Iberdrolassa ei. Hyväksyykö komissio sen, että Espanjan hallitus laajentaa kultaosakkeen käyttöä Endesan ja Iberdolan sulautumisen tuloksena syntyneeseen yhtiöön? Aikooko komissio toteuttaa toimenpiteitä sen estämiseksi? Frederik Bolkesteinin komission puolesta antama vastaus (4. joulukuuta 2000) Komissiolle ei ole virallisesti ilmoitettu, että Espanjan hallitus aikoisi laajentaa kultaisen osakkuuden Endesan ja Iberdrolan sulautumisen tuloksena syntyvään yhtiöön. Sen vuoksi komission on ennenaikaista ottaa kantaa tähän kysymykseen. Hallituksella Endesassa olevat erityisoikeudet eli kultaiset osakkeet ovat oikeuksia, joista säädetään 23. maaliskuuta 1995 annetussa Espanjan laissa n:o 5/1995 (yksityistämistä koskeva puitelaki). Kuten kysyjä tietää (ks. kirjallinen kysymys E-1944/00(1)), komissio aloitti Espanjaa vastaan rikkomisesta johtuvan menettelyn edellä mainitun lain vuoksi ja heinäkuussa 1999 annetun perustellun lausunnon jälkeen päätti 5. heinäkuuta 2000 siirtää asian yhteisöjen tuomioistuimen käsiteltäväksi. (1) EYVL C 72 E, 6.3.2001, s. 153.
KIRJALLINEN KYSYMYS E-3872/00 esittäjä(t): Cristiana Muscardini (UEN) komissiolle. Grönlannin mineraalivesi.



Virallinen lehti nro 187 E , 03/07/2001 s. 0075 - 0075



KIRJALLINEN KYSYMYS E-3872/00 esittäjä(t): Cristiana Muscardini (UEN) komissiolle (8. joulukuuta 2000) Aihe: Grönlannin mineraalivesi Ryhmä grönlantilaisia yrittäjiä on päättänyt ryhtyä pullottamaan puhdasta jäätä, joka peittää 4/5 Grönlannin pinta-alasta, ja myymään sitä mineraalivetenä. Mineraaliveden kulutus maailmassa on kasvanut kymmenellä prosentilla vuodessa, minkä vuoksi on syytä olettaa, että grönlantilainen vesi voisi helposti vallata Euroopan markkinat. Voisiko komissio näin ollen ryhtyä toimiin arktisen jään käytön ja Grönlannin mineraaliveden mahdollisen markkinoinnin estämiseksi? Voisiko komissio myös ryhtyä asianmukaisiin toimiin ympäristön suojelemiseksi, sillä tällainen toiminta vahingoittaisi jo ennestäänkin ihmisen aiheuttamien tuhojen vuoksi vaarassa olevaa planeettaamme ja varsinkin 45,8 kuutiometrin vuosivauhtia kutistuvia jäätiköitä? Pascal Lamyn komission puolesta antama vastaus (8. helmikuuta 2001) Grönlanti ei ole osa yhteisöä eikä sen tullialuetta. Suhteista Grönlantiin säädetään päätöksissä merentakaisten maiden ja alueiden (MMA) assosiaatiosta yhteisöön. MMA:n kanssa käytävää kauppaa koskevien säännösten mukaan niiden tuotteisiin sovelletaan tavaroiden vapaan liikkuvuuden periaatetta eli niitä voidaan tuoda yhteisöön ilman tulleja ja vaikutukseltaan vastaavia maksuja eikä yhteisö sovella MMA:sta peräisin olevien tuotteiden tuonnissa määrällisiä rajoituksia tai vaikutukseltaan vastaavia toimenpiteitä. Näistä säännöksistä voidaan poiketa kahdessa tapauksessa. Yleistä poikkeusta sovelletaan toimenpiteisiin, jotka ovat perusteltuja esimerkiksi julkisen moraalin, terveyden suojelun tai ympäristön suojelun vuoksi. Tietyissä olosuhteissa voidaan myös ottaa käyttöön suojatoimenpiteitä. Tässä tapauksessa vaikuttaa siltä, että ainoa mahdollisesti sovellettavan poikkeuksen peruste olisi ympäristön suojelu. Komissio ei tässä vaiheessa kuitenkaan usko, että kauppaa voitaisiin tässä tapauksessa rajoittaa ympäristösyistä.
KIRJALLINEN KYSYMYS E-3866/00 esittäjä(t): Glyn Ford (PSE) komissiolle. WEEE ‐ muovin polttaminen.



Virallinen lehti nro 187 E , 03/07/2001 s. 0073 - 0073



KIRJALLINEN KYSYMYS E-3866/00 esittäjä(t): Glyn Ford (PSE) komissiolle (8. joulukuuta 2000) Aihe: WEEE muovin polttaminen Onko komissio tietoinen siitä, että nykyään on kehitetty ja otettu käyttöön huippuunsa kehitettyjä jätteenpolttolaitoksia, joissa voidaan polttaa myös muovia? Onko komissio tietoinen siitä, että nämä uudentyyppiset jätteenpolttolaitokset eivät päästä ympäristöön lainkaan vaarallisia aineita, tai päästävät niitä hyvin vähän? Margot Wallströmin komission puolesta antama vastaus (22. helmikuuta 2001) Komissio aloittaa jätteenpolttoalan parhaita käytettävissä olevia tekniikoita koskevan ohjeasiakirjan laatimisen vuoden 2001 jälkipuoliskolla. Laatimistyö olisi tarkoitus saada päätökseen kahdessa vuodessa. Parhaita käytettävissä olevia tekniikoita koskeva referenssiasiakirja sisältää ilmaan ja veteen vapautuvia päästöjä ja energiatehokkuutta koskevien parhaiden käytettävissä olevien tekniikoiden määritelmät. Polttolaitosten vähimmäisvaatimuksista Euroopassa säädetään jätteenpoltosta 4. joulukuuta 2000 annetussa Euroopan parlamentin ja neuvoston direktiivissä 2000/76/EY(1). Komissio on tietoinen siitä, että huomattavaa edistystä on saavutettu muovijätteen polttamisessa ympäristöä säästävällä tavalla niin, että suuri määrä energiaa otetaan talteen ja pilaavat päästöt ilmaan ja veteen ovat hyvin vähäiset. (1) EYVL L 332, 28.12.2000.
KIRJALLINEN KYSYMYS E-3807/00 esittäjä(t): Konstantinos Hatzidakis (PPE-DE) komissiolle. Maanviljelijöille myönnettävän tuen pidättäminen laittomasti.



Virallinen lehti nro 174 E , 19/06/2001 s. 0148 - 0149



KIRJALLINEN KYSYMYS E-3807/00 esittäjä(t): Konstantinos Hatzidakis (PPE-DE) komissiolle (7. joulukuuta 2000) Aihe: Maanviljelijöille myönnettävän tuen pidättäminen laittomasti Tilintarkastustuomioistuin huomautti varainhoitovuotta 1999 koskevassa kertomuksessaan, että Kreikan kansallis- ja paikallishallintojen tuottajille maksamaa yhteisön tukea pidätetään ilman että mikään yhteisön säädös tätä edellyttäisi. Tarkemmin sanottuna noin 1 prosentti oliiviöljyn tuottajille myönnetystä tuesta pidätetään kansallisen oliiviöljyntuottajien liiton hyväksi, ja noin 3 prosenttia (noin 17 miljardia drakmaa) pidätetään oliiviöljyn, tupakan ja puuvillan tuottajille myönnetystä tuesta Kreikan maatalousvakuutusjärjestön hyväksi. Mihin toimiin komissio aikoo ryhtyä varmistaakseen, että yhteisön tuki maksetaan Kreikassa kokonaisuudessaan siihen oikeutetuille ilman mitään pidätyksiä ja yhteisön säännöstön mukaisesti? Franz Fischlerin komission puolesta antama vastaus (30. tammikuuta 2001) Kreikassa on todellakin tehty useita pidätyksiä yhteisön tuesta. Pidätykset on tehty joko keskustasolla (esim. Maatalouden vakuutusrahasto, Elaiourgiki Oliiviöljyntuottajajärjestöjen liitto jne.) tai paikallistasolla (esim. tuottajaorganisaatiot). Kreikan viranomaiset ovat todenneet, että kyseisiä määriä on pidettävä tuottajien osuuksina, koska niillä on selkeä korvaava vaikutus. Tuottajaorganisaatioiden tekemistä pidätyksistä on päätetty niiden jäsenten yleiskokouksissa. Yhteisen maatalouspolitiikan mukaisia suoran tuen järjestelmiä koskevista yhteisistä säännöistä 17 päivänä toukokuuta 1999 annetussa neuvoston asetuksessa (EY) N:o 1259/1999(1), jota sovelletaan 1 päivästä tammikuuta 2000, vahvistetaan täysimääräistä maksua koskeva vaatimus (2 artikla) kaikkien asetuksen liitteessä esitettyjen tukijärjestelmien osalta öljy ja tupakka mukaan luettuina mutta puuvillaa lukuun ottamatta. Komissiossa tarkastellaan parhaillaan pidätysten laatua ja kokoa sekä Kreikan viranomaisten esittämiä väitteitä. Komissio noudattaa tarvittaessa tavanomaista tarkastamis- ja hyväksymismenettelyä rahoitusoikaisujen soveltamiseksi. (1) EYVL L 160, 26.6.1999.
KIRJALLINEN KYSYMYS E-3275/00 esittäjä(t): Adriana Poli Bortone (UEN) komissiolle. Taranto.



Virallinen lehti nro 163 E , 06/06/2001 s. 0071 - 0072



KIRJALLINEN KYSYMYS E-3275/00 esittäjä(t): Adriana Poli Bortone (UEN) komissiolle (20. lokakuuta 2000) Aihe: Taranto Ottaen huomioon, että - EU on valinnut Taranto Sviluppo -yrityksen toimimaan välittäjänä Taranton kriisialueelle myönnettävän rahoituksen hallinnoinnissa. - sen jälkeen, kun tavoitteen 2 ohjelma (tuotantoinvestointien tuki) käynnistettiin alueella, Taranto Sviluppo on kiinnittänyt EU:n ja Italian valtiovarainministeriön huomion siihen, että monet tähän rahoitukseen oikeutetuista hankkeista ovat epäonnistuneet, sillä yritysten olisi pitänyt toimittaa erittäin lyhyen ajan kuluessa suuri määrä tarjouskilpailun edellyttämiä asiakirjoja. - Taranto Sviluppo on Italian valtiovarainministeriön luvalla siirtynyt luettelossa oleviin seuraaviin hankkeisiin, vaikka EU vaatii, että kyseisen ohjelman mukaisesti tukea myönnetään kullekin hankkeelle enintään 20 % kokonaisrahoituksesta, mikä merkitsee, että Taranto Sviluppo voi sitoa ainoastaan osittain käytettävissä olevan rahoitusvähennyksen. Aikooko komissio hyväksyä, että Taranto Sviluppo jatkaa luettelossa olevien hankkeiden tukemista, kunnes kaikki alunperin Taranton, Massafran, San Giorgio Jonicon ja Statten kunnille myönnetyt varat on sidottu? Michel Barnier'n komission puolesta antama vastaus (22. joulukuuta 2000) Taranton kriisialueelle myönnetty kokonaistuki hyväksyttiin komission päätöksellä 19. toukokuuta 1998. Maksusitoumusten määräajaksi vahvistettiin 31. joulukuuta 1999. Kuten parlamentin jäsen huomauttaa, tukijärjestelmiin liittyvien toimien osalta komissio on antanut luvan joustavuuteen luettelossa olevien hankkeiden kohdalla 20 prosentin rajoissa. Rajoituksessa otetaan huomioon tällaisiin toimiin liittyvä epäonnistumisaste ja tarve määritellä tiukat toimintaohjeet parhaiden hankkeiden valitsemiseksi ja asetettujen tavoitteiden saavuttamiseksi. Suuremmasta epäonnistumisasteesta on vastuussa hallinnoiva elin. Parlamentin jäsenen korostamat erittäin lyhyet määräajat, joiden kuluessa yritysten olisi pitänyt toimittaa tarvittavat asiakirjat, kuuluvat yksinomaan välittäjänä toimivan elimen toimivaltaan ja ovat pääasiallinen syy siihen, että kyseisen toimen käynnistäminen on viivästynyt. Komissio katsoo, että sillä ei ole aihetta tarkistaa kantaansa joustavuudesta luettelossa olevien hankkeiden suhteen.
KIRJALLINEN KYSYMYS E-2776/00 esittäjä(t): Avril Doyle (PPE-DE) neuvostolle. Kidutus Turkin vankiloissa.



Virallinen lehti nro 174 E , 19/06/2001 s. 0009 - 0010



KIRJALLINEN KYSYMYS E-2776/00 esittäjä(t): Avril Doyle (PPE-DE) neuvostolle (1. syyskuuta 2000) Aihe: Kidutus Turkin vankiloissa On todennäköistä, että - Turkista saattaa tulla Euroopan unionin jäsen. - Niinpä laajentumisprosessissa Kööpenhaminan kriteerit on pidettävä mielessä, erityisesti ihmisoikeuksien kunnioittamista koskevat ehdot. - Sekä Amnesty Internationalin että Struggle against Torture Through Isolation -komitean raporttien mukaan kidutus ja ihmisoikeusrikkomukset ovat hyvin yleisiä. Mitä neuvostolla on sanottavana Turkin vankilaoloista tai ihmisoikeustilastoista, erityisesti Turkin jäsenhakemuksen suhteen? Vastaus (8. maaliskuuta 2001) Turkin viranomaiset ovat hyvin tietoisia siitä, että täyttääkseen Kööpenhaminan kriteerit maalla on paljon tehtävää vankilaolojen parantamiseksi, kidutuksen lopettamiseksi sekä oikeudellisen ja rikosoikeudellisen järjestelmän uudistamiseksi kokonaisuudessaan. Turkin vankilaoloja selvitetään komission määräaikaiskertomuksessa Turkin edistymisestä liittymisen valmisteluissa(1) sekä Turkkia koskevassa liittymiskumppanuudessa. (1) KOM(1999) 513 lopullinen, s. 13.